**Calul vândut şi diamantul cumpărat**

*Grigore Alexandrescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plin de bucurie mare,

Oarecine îmi spunea

C-a vândut din întâmplare

Şi cu un preţ de mirare

Un cal prost ce el avea:

„Căci bietul cumpărător,

Zicea el, s-a înşelat

Şi puţin cunoscător

Orice i-am cerut mi-a dat.”

La acestea ce să-i zic?

Atunci n-am răspuns nimic:

Dar peste puţine zile îl văz, însă furios,

Şi-mi strigă: „Nu ştii, frate, un mişel, un ticălos,

Ce semăna om de treabă, fără milă m-a-nşelat.

Mi-a vândut o sticlă proastă drept un diamant curat;

Cum ţi se pare aceasta?” ­ „Zău, aşa cum mi-a părut

Întâmplarea de deunăzi cu calul ce ai vândut.”

Strigăm şi protestăm tare

Când nedreptatea cercăm,

Dar mulţi urmăm la-ntâmplare

Fapta ce o defăimăm.